(1879) - X - [ Wat mogen dees sondige menschen dincken ] Wat mogen dees sondige menschen dincken , die niet en doen dan eten & drincken , storten & schincken ? Dobbelen , tuysschen , mommen , hoveren is al haer studeren .Op schoone vrouwen sy loncken & wincken ; dlichaem , dat noch sal rotten & stincken , dat doen sy blincken ; sy jagen , sy vliegen , sy triompheren , & gaen spacieren ; veel goets , veel gelts sy conquesteren , wie sy trompeeren / / , sy crygen thuerder baten croonen , ducaten ; over ander menschen sy domineren , sy persequeren haer ondersaten , seer boven maten ; sy worden geeert op wegen op straten ; sy drincken wt goude & silvere vaten ; maer , laes ! als comt den wttersten noot , als syt hier altsamen moeten laten : hoe weeldiger leven , hoe swaerder doot .Sy hebben schoon huysen , borcht en casteelen , die sy stofferen met schoone juweelen , hoven , prieelen , daer cruyen & menige bloemkens spruyten vol van virtuyten ; sy eten dagelycx lecker morseelen ; die almoessen souden haer soo wel heelen , wouden sy deelen ; maer neen : sy doen poorten & dueren sluyten op de arme daer buyten ; over huer tafelen spelen herpen & luyten , accoort van fluyten / / daer ander op singen ; dansen & springen ; van al haer wercken sy roemen & stuyten ; craecken & schuyten hen tgeluck thuys bringen ; Godt laet het gehingen .